Rugsted & Kreutzfeldt-klassiker med ny musikvideo til støtte for mennesker med demens

**Når Demensugen 2024 om lidt sparkes i gang, sker det til tonerne af Rugsted & Kreutzfeldts hit ”Ta, med” – nu med en helt ny skøn musikvideo, hvori mennesker med demens inviteres til at ”Ta’ med, afsted”.**

I Demensugen 2024 (6.-12.maj) sætter en række landsdækkende organisationer i samarbejde med frivillige, demensfaglige og en lang række aktører inden for kultur- og fritid fokus på demensvenlighed i kultur- og fritidslivet. Sammen står de bag en opfordring til mennesker med demens, om at: “Ta’ med!” En opfordring, som blandt andet kommer i form af en ny musikvideo, som Folkebevægelsen for et Demensvenligt Danmark står bag, og som Rugsted og Kreutzfeldt lægger musik til ved at udlåne 80’er klassikeren ”Ta, med”.

”Det er fint, hvis nogen kan bruge vores musik i en god sags tjeneste,” siger Jens Rugsted, der selv senest har spillet sangen på bandets 40 års jubilæumsturne sidste år.

”Udenfor er solen på vej, verden er vild og grøn. Så hvis du vil så kom med mig,” lyder det blandt andet i musikvideoen, som er en invitation til mennesker med demens og samtidig viser, hvordan demensvenlighed kan se ud. Undersøgelser viser, at 83 procent trækker sig fra sociale aktiviteter og fritidsliv, efter de har fået en demensdiagnose. I kultur- og fritidslivet vil man meget gerne inkludere mennesker med demens, men få rækker aktivt ud til mennesker med demens, og mange er desuden i tvivl om, hvordan i praksis gør det trygt og rart for mennesker med demens at være med.   
”Derfor har vi med filmen søgt at skabe opmærksomhed om problemet og give alle som færdes i kultur- og fritidslivet en række redskaber til, hvordan de helt konkret viser mennesker med demens, at der selvfølgelig er plads til dem,” siger Lone Harlev, sekretariatschef i Folkebevægelsen for et Demensvenligt Danmark.   
  
Nogle af de medvirkende i filmen er statister, mens andre er mennesker, der lever med demens. Andre igen er medlemmer af forskellige klubber og institutioner og har frivilligt brugt tid på at være med. En af dem er Sten Johansen fra Køge Badminton Klub, der sammen med en håndfuld klubkammerater mødte op en meget tidlig torsdag morgen.   
”Det gør vi gerne, hvis det kan være til nytte og glæde. Vi har selv oplevet, at en kammerat fik demens og set, hvad det betød for ham, at han blev ved at føle sig velkommen,” siger Sten Johansen.

På Køge Amatørteater nogle kilometer derfra var Merete og holdet af syngepiger trukket i det store skrud for at være med i videoen. ”Vi gør det ikke kun for jeres skyld, vi elsker at have en undskyldning for at gå på scenen,” griner hun. ”Men det er da en stor glæde at være med til at skabe opmærksomhed om, at alle skal trives, uanset hvilke udfordringer, man kommer med.”

Musikvideoen har premiere 29. april og vil i løbet af de næste uger være at finde på sociale medier og som lydspor til arrangementer, der afholdes landet over.   
Se den her: https://youtu.be/ckLLgRvTJps?si=JLs\_jNqUwnveJNBs  
  
**KONTAKT:**Læs mere om Demensugen, demensvenlighed i kultur og fritid og årets kampagne på   
[www.demensvenligtdanmark.dk/tamed](http://www.demensvenligtdanmark.dk/tamed)  
  
For spørgsmål, interview eller cases, kontakt [malene@demensvenligtdanmark.dk](mailto:malene@demensvenligtdanmark.dk), tlf.: 24431729